### NN 70/2023 (29.6.2023.), Deklaracija o priznavanju Gladomora (Holodomora) 1932. – 1933. godine genocidom nad ukrajinskim narodom

Hrvatski sabor

1153

Polazeći od demokratskih načela te privrženosti poštivanju ljudskih prava kao najviših vrednota ustavnog poretka Republike Hrvatske,

uzimajući u obzir Konvenciju o sprječavanju i kažnjavanju zločina genocida od 9. prosinca 1948., kojom je utvrđeno da se genocidom, među ostalim, smatra i namjerno podvrgavanje nacionalne, etničke, rasne ili vjerske skupine takvim uvjetima života koji bi trebali dovesti do njezina potpunog ili djelomičnog uništenja,

uzimajući u obzir Opću deklaraciju o ljudskim pravima od 10. prosinca 1948.,

uzimajući u obzir Povelju Ujedinjenih naroda od 24. listopada 1945. te zajedničke izjave o obljetnicama Gladomora (Holodomora) koje su usvojene u okrilju Ujedinjenih naroda,

uzimajući u obzir Europsku konvenciju za zaštitu ljudskih prava i temeljnih sloboda od 4. studenoga 1950.,

uzimajući u obzir Rezoluciju 1481 (2006) Parlamentarne skupštine Vijeća Europe o potrebi međunarodne osude zločina totalitarnih komunističkih režima, kao i Rezoluciju Europskog parlamenta iz 2019. o važnosti europskog sjećanja za budućnost Europe (2019/2819(RSP)),

imajući na umu rezolucije Europskog parlamenta koje se odnose na Gladomor (Holodomor), a posebice Rezoluciju o obilježavanju Gladomora (Holodomora), umjetno izazvane gladi u Ukrajini (1932. – 1933.) iz 2008. te Rezoluciju Europskog parlamenta od 15. prosinca 2022. – 90 godina nakon Gladomora: priznanje masovnih ubojstava izgladnjivanjem kao genocida (2022/3001(RSP)),

podsjećajući se na Rezoluciju Vrhovne Rade Ukrajine od 15. svibnja 2003. kojom se Gladomor (Holodomor) – smrt izgladnjivanjem, potvrđuje kao zločin genocida protiv ukrajinskog naroda,

ističući da je prisilno izazvanu glad – Gladomor (Holodomor), koja je prouzročila smrt milijuna Ukrajinaca 1932. i 1933., pomno isplanirao i okrutno proveo staljinistički sovjetski režim nametanjem poljoprivredne politike prema seljaštvu kojom se oduzimala njegova neovisnost, uz masovnu represiju prema ukrajinskoj društvenoj eliti, kao i brutalnim oduzimanjem žetava žitarica i ostale hrane te sprječavanjem odlazaka Ukrajinaca preko granice kako bi se spasili od smrti glađu,

izražavajući žaljenje što se obilježavanje 90. obljetnice Gladomora (Holodomora) odvija u okolnostima brutalne ruske agresije na Ukrajinu, pokrenute 24. veljače 2022., koja, kršeći njezin suverenitet i cjelovitost, sije smrt i razaranja diljem zemlje, uništavajući energetsku i drugu vitalno važnu civilnu infrastrukturu, istodobno koristeći izričaj kojim se negira Ukrajina kao nacionalna država s vlastitim etničkim, kulturnim i jezičnim identitetom,

uzimajući u obzir poziv Vrhovne Rade Ukrajine nacionalnim parlamentima od 16. studenoga 2022. da se Gladomor (Holodomor) 1932. – 1933. prizna kao genocid nad ukrajinskim narodom,

pozivajući se pritom na to da je Hrvatski sabor u tom kontekstu 25. veljače 2022. donio i svoju Deklaraciju o Ukrajini kojom je najoštrije osudio ničim izazvanu agresiju na Ukrajinu i njezin suverenitet te na činjenicu da je Hrvatski sabor, zajedno s Vrhovnom Radom Ukrajine, bio domaćin Prvog parlamentarnog sastanka na vrhu Međunarodne krimske platforme 25. listopada 2022. u Zagrebu,

na temelju članka 159. Poslovnika Hrvatskoga sabora (»Narodne novine«, br. 81/13., 113/16., 69/17., 29/18., 53/20., 119/20. – Odluka Ustavnog suda Republike Hrvatske i 123/20.) Hrvatski sabor na sjednici 28. lipnja 2023. donosi

DEKLARACIJU

O PRIZNAVANJU GLADOMORA (HOLODOMORA) 1932. – 1933. GODINE GENOCIDOM NAD UKRAJINSKIM NARODOM

Hrvatski sabor:

1. priznaje Gladomor (Holodomor), prisilno izazvanu glad koju je smišljeno i organizirano proveo komunistički staljinistički režim u Ukrajini u razdoblju od 1932. do 1933., kao zločin genocida nad ukrajinskim narodom

2. najsnažnije osuđuje genocidna djela tog totalitarnog režima koja su dovela do smrti nekoliko milijuna Ukrajinaca

3. najsnažnije osuđuje svaku manipulaciju povijesnog pamćenja i revizionizam vezan za Gladomor (Holodomor)

4. s tugom se prisjeća te odaje počast svim žrtvama Gladomora (Holodomora)

5. izražava sućut i solidarnost s ukrajinskim narodom.

Klasa: 912-01/23-01/04

Zagreb, 28. lipnja 2023.

HRVATSKI SABOR

Predsjednik
 Hrvatskoga sabora
 Gordan Jandroković, v. r.